毛滂
隋堤写怀寄上右丞
前年买符入函谷，归来柴车仍露宿。
似联石室陈图书，敢累山公为题目。
苍梧只觉波浪高，尺泽那知鳞尾秃。
已将倦翮谢风云，便拟閒身寄松竹。
保庸复来良自嗤，聊池尔耳谁能卜。
生长寒乡非挟炭，老去刚肠徒仰屋。
此日可惜那敢轻，流年已徂无计逐。
淮山可人长好色，随潮入落裁瞬息。
隋堤官柳今许长，前年雪里曾相识。
尚有寒蜩抱残叶，晚风凄瑟真相逼。
斜阳更在柁楼明，孤烟已转榆湾黑。
浊流奔猛似欺人，前去高桅万牛力。
但令寸进殊不恶，行或止这那可测。
朝廷无阶亦何往，想见夔龙在君侧。
取士端须拔十五，除吏何妨论八百。
为郎二世疑有命，自著一生能几屐。
定知此意不在多，久从笔研安能掷。
太常掌故本下才，未怪间关难射策。
仲翁陆陆元先售，却令小苍东门后。
人生有志将毋同，异时善舞输长袖。
此去谁家借蹇驴，偪仄终看饭山瘦。
平生读书过百纸，本是烟波钓徒尔。
笔直床茶灶轻鼎钟，雨笠烟蓑傲朱紫。
如今却著从事衫，犹喜无材堪鼓吏。
自从束带对小儿，久妨痛饮追名士。
会须出处今勇决，进仍不合当休矣。
试来乞公五十犗，投竿往觅任公子。
岂特区区守鲋鯢，更与侯生向温水。